Internasionale oorsig: Poetin waarsku Weste in vurige staatsredePres. Wladimir Poetin. (Foto: Alexei Druzhinin/Sputnik/AFP) President Wladimir Poetin van Rusland het Woensdag in sy jaarlikse staatsrede gesê dat sy regering nie brûe met die Weste wil verbrand nie, maar dat Rusland gereed is om, in sy woorde, asimmetries, vinnig en hard, teenoor enige aggressor op te tree. Poetin se waarskuwing is waarskynlik ook gemik op die regering van die Oekraïne om hulle te maan teen enige aanvalle op Russies-gesinde separatiste in die Donbas-gebied in die ooste van dié land. Poetin het in sy staatsrede ook Westerse lande soos die VSA se sanksies teen Rusland veroordeel en gesê dat dit die Weste is wat die verhouding met Rusland vernietig. Poetin het sterk klem op die Russiese weermag se vermoë en gereedheid geplaas in ŉ poging om patriotisme onder Russe aan te wakker. Die staatsrede vind plaas in ŉ uitdagende tyd vir Poetin en sy regering. Die Russiese ekonomie het verlede jaar met 3% gekrimp en inkomstevlakke is steeds sowat 10% laer as wat dit in 2014, met die uitbreek van die Oekraïne-krisis, was. Die Covid-19-pandemie het net Rusland se ekonomiese uitdagings vergroot. Nadat Rusland in 2014 die Krim-skiereiland geannekseer het, het Westerse lande sanksies teen Rusland ingestel wat tot groot ekonomiese uitdagings gelei het. Poetin geniet steeds in peilings die steun van sowat twee derdes van Russe, maar sy gewildheid het wel oor die afgelope paar jaar afgeneem. Hy het in sy staatsrede verskeie planne aangekondig om die Russiese ekonomie aan te help. Poetin het aangekondig dat Rusland se belastingwetgewing hersien gaan word. Hy het ook bekend gemaak dat daar in Augustus ŉ eenmalige betaling van 10 000 roebels (sowat 130 Amerikaanse dollar) vir elke skoolgaande kind aan gesinne betaal sal word. Huidige kindertoelaes gaan ook verhoog word. Stygende lewenskoste en dalende inkomstevlakke is van die hoofredes vir Poetin se verlies aan steun. Sy regering het onlangs begin om prysbeheer op sommige voedselsoorte in te stel in ŉ poging om inflasie onder beheer te kry. Rusland se inflasiekoers was in Februarie 5,8% jaar-tot-jaar – die hoogste sedert 2016. Poetin het ook in sy staatsrede Russe aangemoedig om so gou as moontlik teen die koronavirus ingeënt te word. Rusland is besig om die vervaardiging van sy Sputnik-entstof verder uit te brei. Dié entstof, een van die eerstes wat in die wêreld ontwikkel is, is volgens ŉ studie wat in die Lancet-tydskrif gepubliseer is, baie suksesvol in die voorkoming van Covid-19. Byna 1,5 miljard dosisse van die entstof is deur meer as vyftig lande bestel en die entstof word tans in Rusland, Suid-Korea, Hongarye, Italië, Turkye, Indië, Brasilië en China vervaardig. Miljoene Russe is ook reeds met die entstof ingeënt. Twee onmiddellike uitdagings vir die Russiese leier is egter die dreigende konflik in die ooste van die Oekraïne en groeiende protesoptrede oor die hele Rusland heen en die regering se behandeling van die opposisieleier, Aleksei Nawalni. Nawalni is die afgelope week in ŉ hospitaal vir gevangenes opgeneem nadat sy toestand begin verswak het. Hy is die afgelope drie weke op ŉ eetstaking. Duisende betogers het tydens Poetin se toespraak in stede oor die hele Rusland vir Nawalni se vrylating betoog. Sowat 1 600 is in hegtenis geneem. Pres. Wladimir Poetin. (Foto: Mikhail Klimentyev/Sputnik/AFP) Poetin het in die laaste halfuur van sy 90 minute-toespraak veral op buitelandse verhoudinge gefokus. Volgens hom het dit ŉ soort sport in die Weste geword om Rusland die skuld vir alles te gee. Terwyl die verhouding tussen Rusland en Westerse lande op ŉ laagtepunt is, is daar egter ook tekens van hoop. President Poetin het Donderdag op uitnodiging van president Biden aan ŉ virtuele klimaatberaad deelgeneem wat deur die Amerikaanse president aangebied is. Poetin en Biden het ook onlangs ŉ telefoongesprek gevoer waartydens daar, onder meer, ooreengekom is om ŉ verdrag tussen dié twee lande oor die beheer van kernwapens te hernu. Die afgelope week is daar in Amerikaanse media berig dat president Biden ook ŉ versoek aan Poetin gerig het vir ŉ direkte ontmoeting ŉ paar weke van nou af in Finland. Dit was uit Woensdag se staatsrede van Poetin duidelik dat hy Rusland se belange in Oos-Europa, die Balkan en Wes-Asië sal bly beskerm en dat Rusland gereed is, sou enige konfliksituasie uitbreek. Met groot binnelandse uitdagings wil selfs Poetin waarskynlik tans ŉ oorlog vermy, en die tekens dat dialoog tussen Poetin, Biden en ander Westerse leiers binnekort kan plaasvind, is ŉ goeie teken van ŉ wedersydse behoefte om die verswakkende verhouding tussen Rusland en die Weste minstens te probeer stabiliseer.